Peter Skaarup (DF), 2000-12-07:
I Dansk Folkeparti er vi helt enige med forslagsstillerne om, at der skal hårdere straffe til for voldtægt.
Vi har også set en række grove voldtægtsforbrydelser, som er blevet viderefortalt af medierne på en måde, hvor det var helt klart
og tydeligt, at der faldt for lave straffe til de pågældende.
Det var tydeligt i hvert fald for mig, at den var gal, og at der skulle ses på de her straffeforhold fra Folketingets side.
Derfor er vi helt enige i intentionen om, at straffen for voldtægt skal op på et højere niveau.
Vi kan så diskutere nogle af de punkter, som er lagt frem i beslutningsforslaget: Er det nok, at man kun taler om minimumsstraf i forhold til voldtægt mod unge under 18 år?
Det vil vi gerne diskutere.
Vi mener faktisk, at vi skal indføre minimumsstraffe på hele området, sådan at man kan være sikker på, at er der tale om fuldbyrdet voldtægt, koster det en minimumsstraf, så man er overbevist om, at det nu engang er den straf, der bliver givet i alle tilfælde.
Og derfor skal det være vores forslag, når vi kommer frem til at udvalgsbehandle det her under det videre arbejde, at der så indføres minimumsstraf i alle tilfælde.
Og det håber jeg egentlig også at forslagsstillerne er enige i.
Men det kan være, at man har fremsat det her, fordi man måske havde et håb om at overbevise venstrefløjen herinde om, at i hvert fald med hensyn til den flig, der vedrører voldtægt mod unge under 18 år, burde der i det mindste være forståelse for, at man kunne hæve strafferammerne på en ordentlig måde, men det er heller ikke sikkert, der er det.
Det er der ikke meget der tyder på, f.eks. i forhold til det, som SF lige har sagt her fra talerstolen.
Og det er jo sådan set problemet, ikke bare med det her forslag, men generelt i Folketinget, når vi taler om de her strafferammer, eksempelvis i forhold til voldtægt, at der her i Folketinget er nogle mennesker, der overhovedet ikke ønsker
at se på det reelle forhold her, men bare har en tanke om, at voldsmændene trods alt skal have en ordentlig behandling, de skal have retssikkerhed osv., og så går det hele op i det.
Men de ser ikke rigtig på, hvordan det egentlig går med ofrene, og det er dér, det store problem ligger her i Folketinget.
Man må nok erkende, at så længe der er et flertal bestående af Socialdemokratiet, De Radikale, SF og Enhedslisten herinde, vil man i de her spørgsmål ikke rokke sig en tomme.
Så vil det være sådan, at hver eneste gang, man stiller forslag, er det maksimale man kan strække sig til fra ministerens side: Jamen nu skal vi nok også lige undersøge. Eller: Nu skal vi lige have nogle resultater hentet ind.
Eller: Nu skal vi lige ringe til Norge og Sverige og høre, hvordan det går deroppe.
Det kan vi jo ikke bruge til noget.
Hvis vi hver eneste gang, vi træffer beslutninger her i Folketinget, skal vente på en undersøgelse, kommer vi ingen vegne.
Og det her er ikke den eneste sag, hvor det er sådan, desværre.
Så vores intention er som sagt, at vi kan støtte forslaget.
Vi kunne godt tænke os, at det var noget skrappere specielt i forhold til det her med at indføre en minimumsstraf, som vi synes er det rigtige våben i den her kamp mod voldtægtsforbryderne.
Og så kunne vi altså også godt ønske os, at straffeniveauet blev hævet en lille smule.
Men vi har forståelse for, at man forsøger sig med på pædagogisk vis at forklare over for venstrefløjen, at det måske er det, der skal til, for at vi kan komme det lille skridt af vejen, som man gerne vil fra forslagsstillernes side. Så der er klart støtte til forslaget fra Dansk Folkeparti.